Document ID: 32008D0740

DECIZIA COMISIEI
din 12 septembrie 2008
privind recunoașterea în principiu a faptului că dosarul prezentat pentru examinare detaliată în vederea posibilei includeri a spinetoramului în anexa I la Directiva 91/414/CEE a Consiliului este complet
[notificată cu numărul C(2008) 4965]
(Text cu relevanță pentru SEE)
(2008/740/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (3),
întrucât:
(1)
Directiva 91/414/CEE prevede elaborarea unei liste comunitare de substanțe active a căror utilizare în produsele de protecție a plantelor este autorizată.
(2)
La data de 17 octombrie 2007, Dow AgroSciences a trimis autorităților din Regatul Unit un dosar privind spinetoramul, împreună cu o cerere de obținere a includerii lui în anexa I la Directiva 91/414/CEE.
(3)
Autoritățile Regatului Unit au informat Comisia că, în urma unei examinări preliminare, dosarul privind substanța activă în cauză îndeplinește cerințele referitoare la date și informații prevăzute în anexa II la Directiva 91/414/CEE. De asemenea, dosarul transmis îndeplinește cerințele referitoare la date și informații prevăzute în anexa III la Directiva 91/414/CEE în ceea ce privește un produs de protecție a plantelor care conține substanța activă în cauză. În conformitate cu articolul 6 alineatul (2) din Directiva 91/414/CEE, solicitantul a trimis ulterior dosarul Comisiei și altor state membre, precum și Comitetului permanent pentru lanțul alimentar și sănătatea animală.
(4)
Prin prezenta decizie se confirmă în mod oficial la nivelul Comunității că dosarul îndeplinește în principiu cerințele referitoare la date și informații menționate în anexa II și, cel puțin în cazul unui produs de protecție a plantelor care conține substanța activă în cauză, cerințele menționate în anexa III la Directiva 91/414/CEE.
(5)
Prezenta decizie nu aduce atingere dreptului Comisiei de a cere solicitantului să prezinte date sau informații suplimentare în scopul clarificării anumitor aspecte din dosar.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a aduce atingere articolului 6 alineatul (4) din Directiva 91/414/CEE, dosarul privind substanța activă care figurează în anexa la prezenta decizie, care a fost transmis Comisiei și statelor membre în vederea includerii substanței respective în anexa I la directiva menționată, îndeplinește în principiu cerințele referitoare la date și informații menționate în anexa II la directiva respectivă.
De asemenea, dosarul îndeplinește cerințele referitoare la date și informații menționate în anexa III la directiva respectivă, în ceea ce privește un produs de protecție a plantelor care conține substanța activă, ținând cont de utilizările propuse.
Articolul 2
Statul membru raportor continuă examinarea detaliată a dosarului menționat la articolul 1 și comunică Comisiei concluziile acestei examinări, însoțite de o recomandare privind includerea sau nu în anexa I la Directiva 91/414/CEE a substanței active menționate la articolul 1, precum și orice condiții privind respectiva includere, în cel mai scurt timp posibil, dar nu mai târziu de un an de la data publicării prezentei decizii în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 12 septembrie 2008.

Labels: 10
0
3
6
12